Document ID: 32000L0056

Komission direktiivi 2000/56/EY,
annettu 14 päivänä syyskuuta 2000,
yhteisön ajokortista annetun neuvoston direktiivin 91/439/ETY muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön ajokortista 29 päivänä heinäkuuta 1991 annetun neuvoston direktiivin 91/439/ETY(1), sellaisena kuin se on viimeksi muutettuna direktiivillä 97/26/EY(2), ja erityisesti sen 7 a artiklan 2 kohdan,
sekä katsoo seuraavaa:
(1) Direktiivin 91/439/ETY liitteissä I ja I a oleva luettelo yhdenmukaistetuista yhteisön koodeista on tarpeen mukauttaa.
(2) Yhdenmukaistetuista yhteisön koodeista vahvistettua luetteloa on täsmennettävä alan tieteen ja tekniikan kehityksen sekä vastaavista mukautuksista saadun käytännön lisäkokemuksen perusteella.
(3) Direktiivin 91/439/ETY liitteessä II säädettyjä ajokokeiden vähimmäisvaatimuksia on tarkasteltava uudelleen alan tieteen ja tekniikan kehityksen perusteella.
(4) Liitteen II uudelleentarkastelu on tarpeen, jotta ajokokeita voidaan entisestään yhdenmukaistaa yhteisössä sekä saattaa koevaatimukset vastaamaan päivittäisen liikenteen vaatimuksia. Yhdenmukaisuuden lisäämiseksi olisi otettava käyttöön käytännön kokeen arviointiperusteet.
(5) Liitteen II uudelleentarkastelun välittömänä tavoitteena on liikenneturvallisuuden parantaminen. Sen vuoksi teoreettisen kokeen ja käytännön kokeen vähimmäisvaatimuksia olisi tiukennettava.
(6) Tässä direktiivissä säädetyt toimenpiteet ovat ajokorttikomitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivi 91/439/ETY seuraavasti:
1) Muutetaan liitettä I ja I a tämän direktiivin liitteen I mukaisesti.
2) Korvataan liite II tämän direktiivin liitteen II tekstillä.
2 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 30 päivänä syyskuuta 2003. Niiden on ilmoitettava tästä komissiolle viipymättä.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten tällaiset viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 14 päivänä syyskuuta 2000.

Labels: 7
8
15
0